“Qishloq joylarda “O‘zbektelekom” aksiyadorlik kompaniyasining axborot-kommunikatsiya tuzilmasini rivojlantirish” investitsiya loyihasini amalga oshirish bo‘yicha chora-tadbirlar to‘g‘risida

Xitoy Xalq Respublikasi (XXR) Hukumati tomonidan Shanxay hamkorlik tashkilotiga a’zo mamlakatlarga beriladigan mablag‘lar hisobidan moliyalashtiriladigan “Qishloq joylarda “O‘zbektelekom” AK axborot-kommunikatsiya tuzilmasini rivojlantirish” investitsiya loyihasini o‘z vaqtida amalga oshirish maqsadida:
 1. Ma’lumot uchun qabul qilinsinki, “O‘zbektelekom” AK bilan “Nuawei Technologies Co., Ltd” va “ZTE Corporation” Xitoy kompaniyalari o‘rtasida telekommunikatsiya uskunalarini yetkazib berish bo‘yicha umumiy summasi 11 287,25 ming AQSh dollari miqdorida shartnomalar tuzilgan.
 2. Belgilansinki, mazkur shartnomalarni moliyalashtirish quyidagi tartibda amalga oshiriladi:
 shartnomalar qiymatining 5 foizi “O‘zbektelekom” AKning o‘z mablag‘lari hisobidan;
 shartnomalar qiymatining 95 foizi XXR Eksimbanki tomonidan 5 yillik imtiyozli davr bilan 20 yil muddatga beriladigan qarz mablag‘larini qayta moliyalashtirish yo‘li bilan O‘zbekiston Respublikasi Tashqi iqtisodiy faoliyat milliy banki krediti hisobidan.
 3. Belgilansinki:
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligi kredit mablag‘laridan maqsadli foydalanish va mazkur loyihani samarali amalga oshirish uchun mas’ul bo‘lgan ijro etuvchi organ hisoblanadi;
 asosiy qarzni uzish, kreditga xizmat ko‘rsatish bilan bog‘liq foizlar, komissiyalar va boshqa xarajatlarni to‘lash “O‘zbektelekom” AK mablag‘lari hisobidan amalga oshiriladi.
 4. Quyidagilar:
 “Qishloq joylarda “O‘zbektelekom” AK axborot-kommunikatsiya tuzilmasini rivojlantirish” loyihasining TIAsi asosiy parametrlari bilan birga 1-ilovaga muvofiq;
 XXR Eksimbankining qarz mablag‘larini qayta moliyalashtirish orqali taqdim etiladigan, O‘zbekiston Respublikasi Tashqi iqtisodiy faoliyat milliy banki krediti bo‘yicha asosiy qarzini so‘ndirish, foiz va komissiyalarni to‘lash jadvali 2-ilovaga muvofiq tasdiqlansin.
 5. O‘zbekiston Respublikasi Tashqi iqtisodiy faoliyat milliy banki loyihani moliyalashtirish uchun:
 XXR Eksimbanki bilan yakka tartibdagi qarz bitimlarini;
 “O‘zbektelekom” AK bilan XXR Eksimbanki qarz mablag‘larini qayta moliyalashtirish bo‘yicha kredit shartnomasini tuzsin.
 6. O‘zbekiston Respublikasi moliya vaziriga O‘zbekiston Respublikasi Tashqi iqtisodiy faoliyat milliy bankining XXR Eksimbanki oldidagi to‘lov majburiyatlari bo‘yicha O‘zbekiston Respublikasi nomidan belgilangan tartibda kafolat berish vakolati taqdim etilsin.
 Adliya vazirligi O‘zbekiston Respublikasining kafolatlari bo‘yicha qarz bitimlarida nazarda tutilgan shaklda, belgilangan tartibda yuridik xulosalar bersin.
 7. Mazkur loyihani amalga oshirish doirasida O‘zbekiston Respublikasi Vazirlar Mahkamasi tomonidan tasdiqlanadigan ro‘yxat bo‘yicha, XXR Eksimbanki mablag‘lari hisobiga import qilinadigan uskunalar, materiallar va ehtiyot qismlar bojxona to‘lovlaridan (bojxona rasmiylashtiruvi yig‘imlaridan tashqari) ozod etilsin.
 8. O‘zbekiston Respublikasi Tashqi ishlar vazirligi Aloqa, axborotlashtirish va telekommunikatsiya texnologiyalari davlat qo‘mitasi buyurtmanomalariga ko‘ra, mazkur loyihani amalga oshirishda ishtirok etuvchi xorijiy mutaxassislarning kirish vizalari konsullik va boshqa yig‘imlar undirilmasdan berilishini ta’minlasin.
 9. O‘zbekiston Respublikasi Ichki ishlar vazirligi Aloqa, axborotlashtirish va telekommunikatsiya texnologiyalari davlat qo‘mitasi buyurtmanomalariga ko‘ra, loyihani amalga oshirishda ishtirok etuvchi xorijiy mutaxassislarga davlat boji undirilmasdan ko‘p martali vizalar berilishi va muddati uzaytirilishini, shuningdek, ularning O‘zbekiston Respublikasida yashash joyi bo‘yicha vaqtinchalik ro‘yxatdan o‘tkazilishi va muddati uzaytirilishini ta’minlasin.
 10. Mazkur qarorning ijrosini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov va O‘zbekiston Respublikasi Bosh vazirining o‘rinbosari A.N. Aripov zimmasiga yuklansin.